b'\n_START_ARTICLE_\nP\xc3\xa4iv\xc3\xa4sakko\n_START_SECTION_\nSuomalainen p\xc3\xa4iv\xc3\xa4sakkoj\xc3\xa4rjestelm\xc3\xa4\n_START_PARAGRAPH_\nK\xc3\xa4r\xc3\xa4j\xc3\xa4oikeus tuomitsee p\xc3\xa4iv\xc3\xa4sakkorangaistuksen, jos se pit\xc3\xa4\xc3\xa4 rikosta niin liev\xc3\xa4n\xc3\xa4, ettei ankarampi seuraamus ole tarpeen. Sakko voidaan laissa s\xc3\xa4\xc3\xa4detyin edellytyksin m\xc3\xa4\xc3\xa4r\xc3\xa4t\xc3\xa4 my\xc3\xb6s poliisin kirjoittamalla rangaistusvaatimuksella, jonka kihlakunnansyytt\xc3\xa4j\xc3\xa4 vahvistaa rangaistusm\xc3\xa4\xc3\xa4r\xc3\xa4ysmenettelyss\xc3\xa4._NEWLINE_P\xc3\xa4iv\xc3\xa4sakot tuomitaan kappaleittain. Esimerkiksi kunkin p\xc3\xa4iv\xc3\xa4sakon asettuen 10 euroon, 20 p\xc3\xa4iv\xc3\xa4sakkoa tuottaa m\xc3\xa4\xc3\xa4r\xc3\xa4t kerrottaen 200 euron kokonaissakon. Mit\xc3\xa4 moitittavammasta teosta on kysymys, sit\xc3\xa4 suurempi on rangaistukseksi m\xc3\xa4\xc3\xa4r\xc3\xa4tt\xc3\xa4vien p\xc3\xa4iv\xc3\xa4sakkojen lukum\xc3\xa4\xc3\xa4r\xc3\xa4. Lain sallima suurin p\xc3\xa4iv\xc3\xa4sakkojen lukum\xc3\xa4\xc3\xa4r\xc3\xa4 on 120 tai, jos syyksi luettuja rikoksia on useita, yhteisen\xc3\xa4 sakkorangaistuksena 240 kpl._NEWLINE_Yhden p\xc3\xa4iv\xc3\xa4sakon m\xc3\xa4\xc3\xa4r\xc3\xa4ytymisperusteena toimivat tuomitun ansiotulot, p\xc3\xa4\xc3\xa4omatulot sek\xc3\xa4 er\xc3\xa4\xc3\xa4t vero\xc2\xadvapaat tulot. Aikaisemmin vaikutti my\xc3\xb6s varallisuus. Suurituloisen henkil\xc3\xb6n p\xc3\xa4iv\xc3\xa4sakon raham\xc3\xa4\xc3\xa4r\xc3\xa4 on pienituloisen henkil\xc3\xb6n p\xc3\xa4iv\xc3\xa4sakon raham\xc3\xa4\xc3\xa4r\xc3\xa4\xc3\xa4 suurempi, koska tarkoitus on, ett\xc3\xa4 rangaistus koskisi henkil\xc3\xb6n suhteelliseen taloudelliseen asemaan samalla tavoin tuloista riippumatta._NEWLINE_P\xc3\xa4iv\xc3\xa4sakon raham\xc3\xa4\xc3\xa4r\xc3\xa4 lasketaan nettotuloista. Nettotulo on se raham\xc3\xa4\xc3\xa4r\xc3\xa4, joka henkil\xc3\xb6lle j\xc3\xa4\xc3\xa4 k\xc3\xa4teen, kun kuukausituloista v\xc3\xa4hennet\xc3\xa4\xc3\xa4n verot, pakolliset vakuutusmaksut ja ty\xc3\xb6tt\xc3\xb6myysvakuutusmaksu. Nettotuloista v\xc3\xa4hennet\xc3\xa4\xc3\xa4n perusv\xc3\xa4hennys 255 euroa. Saatu raham\xc3\xa4\xc3\xa4r\xc3\xa4 jaetaan 60:lla. Jokainen alaik\xc3\xa4inen lapsi v\xc3\xa4hent\xc3\xa4\xc3\xa4 lis\xc3\xa4ksi p\xc3\xa4iv\xc3\xa4sakon m\xc3\xa4\xc3\xa4r\xc3\xa4\xc3\xa4 3 eurolla. Pienin p\xc3\xa4iv\xc3\xa4sakko on 6 euroa._NEWLINE_Ellei syytetty osaa selvitt\xc3\xa4\xc3\xa4 tulojaan ja varallisuuttaan sakon m\xc3\xa4\xc3\xa4r\xc3\xa4\xc3\xa4mist\xc3\xa4 varten, sen tekee k\xc3\xa4r\xc3\xa4j\xc3\xa4oikeus. Mik\xc3\xa4li henkil\xc3\xb6 hankkiakseen itselleen taloudellista hy\xc3\xb6ty\xc3\xa4 antaa viranomaiselle sakon m\xc3\xa4\xc3\xa4r\xc3\xa4\xc3\xa4mist\xc3\xa4 varten tuloistaan, elatusvelvollisuudestaan tai muusta maksukykyyns\xc3\xa4 vaikuttavasta seikasta olennaisesti totuudenvastaisen tai harhaanjohtavan tiedon, h\xc3\xa4n syyllistyy sakkovilppiin, josta voidaan rikoslain mukaan tuomita sakkoon, tai vankeuteen enint\xc3\xa4\xc3\xa4n kolmeksi kuukaudeksi._NEWLINE_Ellei sakkoa makseta vapaaehtoisesti, se siirret\xc3\xa4\xc3\xa4n ulosottoon pakolla t\xc3\xa4yt\xc3\xa4nt\xc3\xb6\xc3\xb6npantavaksi. Jos sakkoa ei sittenk\xc3\xa4\xc3\xa4n saada ulosmitattua, k\xc3\xa4r\xc3\xa4j\xc3\xa4oikeus voi muuntaa sen vankeudeksi, jolloin yksi vankeusp\xc3\xa4iv\xc3\xa4 vastaa kolmea p\xc3\xa4iv\xc3\xa4sakkoa. T\xc3\xa4t\xc3\xa4 sakon muuntorangaistusta voidaan nyky\xc3\xa4\xc3\xa4n kuitenkin soveltaa vain tuomioistuimen m\xc3\xa4\xc3\xa4r\xc3\xa4\xc3\xa4miin sakkoihin. Aiemmin my\xc3\xb6s poliisin rangaistusm\xc3\xa4\xc3\xa4r\xc3\xa4ysmenettelyss\xc3\xa4 m\xc3\xa4\xc3\xa4r\xc3\xa4\xc3\xa4miin sakkoihin sovellettiin aika ajoin samaa prosessia._NEWLINE_P\xc3\xa4iv\xc3\xa4sakkoj\xc3\xa4rjestelm\xc3\xa4 otettiin Suomessa k\xc3\xa4ytt\xc3\xb6\xc3\xb6n vuonna 1921.\n_START_SECTION_\nKritiikki\n_START_PARAGRAPH_\nSuomen p\xc3\xa4iv\xc3\xa4sakkoj\xc3\xa4rjestelm\xc3\xa4\xc3\xa4 on kritisoitu siit\xc3\xa4, ett\xc3\xa4 suurituloiset joutuvat maksaman kohtuuttoman suuria sakkoja. Esimerkiksi liikemies Reima Kuisla joutui maksamaan yli 50 000 euroa ajettuaan 103 km/h 80 km/h-alueella. H\xc3\xa4nen mukaansa Suomessa rangaistaan menestyksest\xc3\xa4. My\xc3\xb6s rikosoikeuden professori Matti Tolvanen pit\xc3\xa4\xc3\xa4 rangaistusta vakavuuteen n\xc3\xa4hden liiallisena. H\xc3\xa4nen mukaansa sakotuksesta on tullut yksi varakkaiden verotuksen muoto. Suomalainen sakotusj\xc3\xa4rjestelm\xc3\xa4 on saanut huomiota my\xc3\xb6s ulkomailla. Esimerkiksi Washington Times on kutsunut tapausta sodaksi vaurautta vastaan.'